景醇見和甚妙時方閲華嚴經復和戲之
作者：釋德洪
朝代：宋

paragraphs: 夫子和雪詩，放意如注瓦。
手搏華嚴界，笑中已見借。
高詞師棗柏，寧暇數班馬。
如登妙高峰，如游廣莫野。
怪公個中人，亦入此保社。
朝來誰扣門，寂音老尊者。
扶筇坐山堂，詩眼不知夜。
不入人間世，誰將作圖畫。
但欠維摩女，玉骨無一把。
紛紛散奇英，梨花風雨打。
湖山晚多態，應接殆未暇。
此詩聊戲公，詩成還自寫。